Так, Беларусь чакае Папу! Папа Рымскі – вельмі значная асоба ў міжнароднай супольнасці. Для краіны візіт кіраўніка Каталіцкай царквы шмат значыць у дыпламатычным плане. Для Беларусі, якая знаходзіцца на фактычнай мяжы праваслаўя ды каталіцтва, гэта яшчэ адзін шанец нагадаць, што тут мірна суіснуюць розныя галіны хрысціянства ды іншых рэлігійных рухаў. Беларускія каталікі чакаюць Папу, бо гэта магчымасць прывітаць кіраўніка Касцёла на сваёй зямлі. Такі візіт стане пацвярджэннем таго, што пра іх памятаюць на такім высокім узроўні, памятаюць, нягледзячы на тое, што паводле колькасці ўсіх людзей у свеце, каторыя вызнаюць каталіцкую веру, беларусаў – кропля ў моры. Але ўжо адным сваім існаваннем каталікі Беларусі сцвярджаюць, што вера ў Бога можа ператрываць цяжкасці, прыгнёт, гады атэізму. Дзякуючы нашым дзядулям і бабулям чвэрць стагоддзя таму ў касцельных сценах загучала малітва замест разнарадкі, мяхі з зернем саступілі месца алтарам. І таму Папа Рымскі ў Беларусі – гэта падзяка нам за адноўленую веру ў Бога і ў людзей.